РЕШЕНИЕ ЗА ИЗПЪЛНЕНИЕ НА КОМИСИЯТА
от 16 юни 2014 година
за съставяне на списък с региони и райони, за които се допуска финансиране по Европейския фонд за регионално развитие в рамките на трансграничния и транснационалния компонент на цел „Европейско териториално сътрудничество“ за периода 2014-2020 г.
(нотифицирано под номер С(2014) 3898)
(2014/388/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1299/2013 на Европейския парламент и на Съвета от 17 декември 2013 г. относно специални разпоредби за подкрепа от Европейския фонд за регионално развитие по цел „Европейско териториално сътрудничество“ (1), и по-специално член 3, параграф 1, втора алинея и член 3, параграф 3, първа алинея от него,
след консултация с Kомитета за координация на европейските структурни и инвестиционни фондове, създаден с член 150, параграф 1 от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (2),
като има предвид, че:
(1)
Европейският фонд за регионално развитие (ЕФРР) подкрепя целта „Европейско териториално сътрудничество“ в някои региони, отговарящи на ниво 3 от общата класификация на териториалните единици за статистически цели (наричана по-долу „ниво 3 по NUTS“), в частта трансгранично сътрудничество, и в частта транснационално сътрудничество - за всички региони, отговарящи на ниво 2 от общата класификация на териториалните единици за статистически цели (наричана по-долу „ниво 2 по NUTS“), установена с Регламент (ЕО) № 1059/2003 на Европейския парламент и на Съвета (3), изменен с Регламент (ЕС) № 31/2011 на Комисията (4). Следователно е необходимо да се изготвят въпросните списъци на райони и региони, за които се допуска финансиране.
(2)
В съответствие с член 3, параграф 1, трета алинея от Регламент (ЕС) № 1299/2013 в списъка на райони и региони, за които се допуска финансиране за трансгранично сътрудничество, трябва също да фигурират регионите на Съюза от ниво 3 по NUTS, които се вземат предвид при разпределянето на средства по ЕФРР за трансгранично сътрудничество по всички вътрешни граници и по външните граници, обхванати от външните финансови инструменти на Съюза, като Европейския инструмент за съседство (ЕИС), в обхвата на Регламент (ЕС) № 232/2014 на Европейския парламент и на Съвета (5), и Инструмента за предприсъединителна помощ (ИПП II), в обхвата на Регламент (ЕС) № 231/2014 на Европейския парламент и на Съвета (6).
(3)
Съгласно член 3, параграф 1, пета алинея от Регламент (ЕС) № 1299/2013, по искане на заинтересована държава членка или държави членки, този списък може да включва и региони от ниво 3 по NUTS в най-отдалечените региони по морски граници, отстоящи на над 150 km, като трансгранични райони.
(4)
В съответствие с член 3, параграф 6 от Регламент (ЕС) № 1299/2013, в решението на Комисията за определяне на списъци на трансграничните и транснационалните райони трябва също така с информативна цел да присъстват и регионите на трети държави или територии, посочени в член 3, параграфи 2 и 4 от посочения регламент.
(5)
Поради това е необходимо да се изготвят списъци на трансграничните и транснационалните райони, които отговарят на условията за финансиране по ЕФРР, разпределени по програми за сътрудничество,
ПРИЕ НАСТОЯЩОТО РЕШЕНИЕ:
Член 1
Регионите и районите, за които се допуска финансиране по Европейския фонд за регионално развитие (ЕФРР) в рамките на трансграничния компонент на цел „Европейско териториално сътрудничество“, са посочени в приложение I.
Член 2
Регионите от ниво 3 по NUTS на Съюза, които са взети предвид при разпределянето на средства по ЕФРР за трансгранично сътрудничество, но които не са част от никой трансграничен район, изброен в приложение I, и които ще бъдат финансирани от външните финансови инструменти на Съюза, като например Европейския инструмент за съседство (ЕИС), в обхвата на Регламент (ЕС) № 232/2014, и предприсъединителната помощ (ИПП II), в обхвата на Регламент (ЕС) № 231/2014, са посочени в приложение II.
Член 3
Регионите и районите, за които се допуска финансиране по ЕФРР в рамките на транснационалния компонент на цел „Европейско териториално сътрудничество“, са посочени в приложение III.
Член 4
Адресати на настоящото решение са държавите членки.
Съставено в Брюксел на 16 юни 2014 година.